Vodca M23 si vraj nestanovil žiadne podmienky, pretože všetky požiadavky skupiny má vyriešiť regionálny dialóg.
KAMPALA. Vodca povstaleckého Hnutia 23. mája (M23) v Konžskej demokratickej republike súhlasil s tým, že sa jeho skupina stiahne z miest Goma a Sake na východe krajiny.
Agentúru Reuters o tom v utorok informoval šéf ugandskej armády Aronda Nyakayirima.
Vláda nechce vyjednávať bez stiahnutia
Africkí lídri v sobotu vyzvali povstalcov, aby sa vzdali cieľa zvrhnutia vlády a opustili mesto Goma, ktoré obsadili minulý týždeň.
Na rokovaniach o kríze sa zišli v snahe zabrániť úplnej vojne v regióne takmer dve desaťročia sužovanom ozbrojenými konfliktami.
Nyakayirima pre Reuters povedal, že sa v pondelok večer stretol s vodcom M23 plukovníkom Sultanim Makengom, ktorý súhlasil so stiahnutím svojich bojovníkov a zastavením ofenzívy smerom na juh.
Podľa ugandského predstaviteľa si Makenga nestanovil žiadne podmienky, pretože všetky požiadavky jeho skupiny má vyriešiť regionálny dialóg, na ktorom sa dohodli politickí lídri na sobotňajšom summite v ugandskej Kampale.
Politický líder M23 Jean-Marie Runiga však následne vyhlásil, že z Gomy povstalci odídu, ak prezident KDR Joseph Kabila bude súhlasiť s národnými rokovaniami.
Na tlačovej konferencii tiež vyslovil požiadavku na prepustenie politických väzňov, rozpustenie volebnej komisie. V prípade súhlasu prezidenta podľa neho prebehne stiahnutie rýchlo.
Hovorca vlády KDR v nedeľu vyhlásil, že vláda nebude vyjednávať s povstalcami, pokým sa nestiahnu z Gomy.
Chcú zvrhnúť vládu
Povstalecké jednotky v pondelok posilnili svoje pozície okolo Gomy, regionálnej metropoly ležiacej na hranici s Ugandou, a dostali sa necelých 20 kilometrov od vládnych pozícií v meste Minova.
Povstalci, ktorých ohláseným cieľom je zvrhnúť vládu v Kinshase, obsadili Gomu po tom, ako sa z mesta stiahli konžskí vojaci a mierové jednotky OSN museli ustúpiť.
Rebeli obviňujúci vládu z nedodržiavania mierovej dohody z 23. mája 2009 začali útočiť na vládne pozície v apríli, pri bojoch utiekli do Rwandy a Ugandy desaťtisíce ľudí.